b'\n_START_ARTICLE_\nBoeing 314 Clipper\n_START_SECTION_\nHist\xc3\xb2ria\n_START_PARAGRAPH_\nJa el 1935, Pan American Airways havia indicat a l\'Oficina de Comer\xc3\xa7 Aeri dels Estats Units el seu desig d\'establir un servei transatl\xc3\xa0ntic d\'alta capacitat i malgrat posseir els grans hidroavions cuatrimotors de llarg abast Martin M-130 i Sikorsky S-42, la companyia desitjava un nou avi\xc3\xb3 per a aquesta ruta._NEWLINE_L\'oferta de Boeing per complir les especificacions de Pan American, presentada el febrer de 1936, va ser acceptada, signant-se un contracte per a sis hidrocanoas Boeing Model 314 el 21 de juny de 1936 amb opci\xc3\xb3 a comprar-ne sis m\xc3\xa9s. El primer Boeing 314 va efectuar el seu vol inaugural des de Puget Sound, Washington, el 7 de juny de 1938. _NEWLINE_Aquest primer model va rebre el certificat d\'aptitud de l\'Autoritat d\'Aviaci\xc3\xb3 Civil, fent-se la primera entrega el gener de 1939 i comen\xc3\xa7ant a prestar serveis com a correu transatl\xc3\xa0ntic entre New York i Marsella el 20 de maig de 1939, i com a avi\xc3\xb3 de l\xc3\xadnia el 28 de juny d\'aquell mateix any volant entre New York i Lisboa. En aquell moment, el Model 314 constitu\xc3\xafa el major transport fabricat en s\xc3\xa8rie per al servei regular de passatgers._NEWLINE_Pan American va passar una comanda pels altres sis avions, que van rebre el nom de Model 314A, millorats amb la instal\xc2\xb7laci\xc3\xb3 de motors m\xc3\xa9s potents, m\xc3\xa9s capacitat de combustible i un interior remodelat. El primer Model 314A va volar el 20 de mar\xc3\xa7 de 1941, i els lliuraments van finalitzar el 20 de gener de 1942. Cinc unitats de la comanda anterior van ser reconvertides posteriorment a l\'est\xc3\xa0ndard del Model 314A l\'any 1942. Tres unitats de la nova comanda es van vendre al\xc2\xa0BOAC, amb anterioritat al seu lliurament, per al servei transatl\xc3\xa0ntic, i van operar en el sector Foynes - Lagos de la Ruta de la ferradura de temps de guerra. Els Clipper es van convertir tamb\xc3\xa9 en els avions de confian\xc3\xa7a per a viatges de llarg abast del president Franklin D. Roosevelt i del Primer Ministre Winston Churchill._NEWLINE_Dels nou Model 314/314A de Pan American, quatre van ser requisats pel Comandament de Transport de l\'Ex\xc3\xa8rcit i van rebre la designaci\xc3\xb3 militar C-98. No obstant aix\xc3\xb2, van ser poc utilitzats i al novembre de 1942 es va retornar a la companyia una d\'aquestes unitats. Les altres tres van ser transferides a l\'Armada nord-americana per unir-se a altres dues adquirides directament de Pan American: aquestes aerol\xc3\xadnies van subministrar les tripulacions per als B-314 de l\'Armada, i van anar parcialment camuflats, encara que van operar amb matr\xc3\xadcula civil._NEWLINE_BOAC i Pan American van donar per acabat el servei dels Boeing Model 314 el 1946; els avions supervivents es van vendre a l\xc3\xadnies a\xc3\xa8ries x\xc3\xa0rter americanes. En tota la vida \xc3\xbatil de les 12 unitats de Clipper tan sols el NC18603 es va veure implicat en un accident el 22 de febrer de 1942, al riu Tajo on van morir 24 dels 39 passatgers i tripulants que viatjaven a bord.\n_START_SECTION_\nDisseny\n_START_PARAGRAPH_\nEl dissenyador de Boeing, Wellwood Beall va utilitzar caracter\xc3\xadstiques del seu anterior bombarder pesat, el Model 294 (XB-15), adaptant les ales i els empenatges per una hidrocanoa amb un pes de 37.421 kg. L\'aparell resultant podia transportar a 74 passatgers en set luxosos compartiments i a 10 tripulants; a m\xc3\xa9s tenia un menjador amb capacitat per 14 persones i una "suite nupcial" a la part posterior, prop de la cua de l\'avi\xc3\xb3 i en vols nocturns allotjava a 34 passatgers en lliteres. Els motors triats no van ser els Pratt & Whitney R-1830 Twin Wasp de 1000 hp del XB-15, sin\xc3\xb3 els Wright R-2600 Double Cyclone de 1500 hp, que donaven a l\'aparell una velocitat m\xc3\xa0xima de 311 km/h. La seva capacitat de combustible de 15.898 l. li conferia un abast m\xc3\xa0xim de 5.633 km; part del combustible s\'emmagatzemava en unes aletes estabilitzadores laterals, que s\'utilitzaven com a plataformes de c\xc3\xa0rrega. Igual que els Dornier, el Clipper utilitzava estabilitzadors muntats en el fuselatge, el que evitava que s\'haguessin de instal\xc2\xb7lar flotadors a l\'extrem de l\'ala. Tota la tripulaci\xc3\xb3 tenia els seus espais, el pilot i el co-pilot anaven junts un al costat de l\'altre a l\'amplia cabina de comandament amb el  navegant a babord darrere d\'ells i l\'operador de r\xc3\xa0dio i l\'enginyer a estribord. L\'ala de l\'aparell inclo\xc3\xafa accessos perqu\xc3\xa8 l\'enginyer arrib\xc3\xa9s al motor i aix\xc3\xb2 poder realitzar reparacions menors durant el vol._NEWLINE_Aquesta primera versi\xc3\xb3 disposava d\'una aleta curta, una \xc3\xbanica deriva i tim\xc3\xb3, que posteriorment va ser substitu\xc3\xafda per dobles derives per augmentar l\'estabilitat direccional. Com la mesura va resultar inadequada, es va reinstal\xc2\xb7lar la deriva central anterior quedant una configuraci\xc3\xb3 d\'aleta central amb dues derives i timons de direcci\xc3\xb3 a l\'extrem de cada estabilitzador horitzontal. _NEWLINE_M\xc3\xa9s endavant Pan Am va demanar una s\xc3\xa8rie de modificacions que donarien lloc al model 314A en el que es van canviar els motors originals per uns Double Cyclone de 1600 hp prove\xc3\xafts d\'h\xc3\xa8lixs de major di\xc3\xa0metre i amb major pot\xc3\xa8ncia.\n_START_SECTION_\nCultura popular\n_START_PARAGRAPH_\nEl Boeing 314 ha aparegut de forma recurrent en pel\xc2\xb7l\xc3\xadcules o novel\xc2\xb7les. Alfred Hitchcock, a la pel\xc2\xb7l\xc3\xadcula rodada el 1940 Foreign Correspondent (Enviat especial / Corresponsal estranger) utilitza un Boeing 314 per filmar una important escena d\'un accident aeri. Tamb\xc3\xa9 s\xc3\xb3n conegudes les escenes de la pel\xc2\xb7l\xc3\xadcula de 1981 Raiders of the Lost Ark quan el protagonista Indiana Jones utilitza un B-314 Clipper en un vol transoce\xc3\xa0nic. El 1991, el novel\xc2\xb7lista Ken Follett va basar la hist\xc3\xb2ria de la seva novel\xc2\xb7la Nit sobre les aig\xc3\xbces en un vol nocturn de l\'\xc3\xbaltim Boeing 314 en enlairar-se abans del comen\xc3\xa7ament de la Segona Guerra Mundial.'